Ameríkuvegurinn

Ameríkuvegurinn er net samtengdra þjóðvega sem er um 30.000 km að lengd og nær frá Prudhoe Bay í Alaska til Ushuaia í Argentínu á syðsta odda Suður-Ameríku. Ameríkuvegurinn er stundum sagður vera lengsti þjóðvegur heims. Hann tengir 14 lönd: Kanada, Bandaríkin, Mexíkó, Gvatemala, El Salvador, Hondúras, Níkaragva, Kosta Ríka, Panama, Kólumbíu, Ekvador, Perú, Síle og Argentínu.

Upphaflega stakk Bandaríkjaþing upp á gerð járbrautar milli Ameríkulanda árið 1884, en framkvæmdir hófust aldrei og þegar vinna hófst við Panamaskurðinn 1903 var hætt við hugmyndina. Á fimmtu Ráðstefnu Ameríkuríkja árið 1923 var ákveðið að gera heldur þjóðveg, þar sem bílar hefðu tekið við af járnbrautum sem meginaðferð við fólks- og vöruflutninga. Formlegur samningur um gerð vegarins var hins vegar ekki samþykktur fyrr en árið 1937. Mexíkó lauk fyrst við sinn hluta vegarins árið 1950.

Enginn einn vegur í Bandaríkjunum (fyrir utan Alaska) er merktur Ameríkuveginum, en I-25 er merktur þannig í sumum fylkjum, eins og Nýju-Mexíkó og Colorado. Hann er hins vegar víðast hvar merktur sem Vía Panam eða Vía Panamericana í Suður-Ameríku. Vegurinn er ekki alveg samfelldur. Um 106 km vantar upp á tenginguna milli Norður- og Suður-Ameríku við Darién-bilið í Panama, þar sem ógreiðfær skógi vaxin fjöll hindra veglagningu.

 Tilvísanir 

Flokkur:Þjóðvegir í Ameríku